b'\n_START_ARTICLE_\nLes aventures del bon soldat \xc5\xa0vejk\n_START_SECTION_\nPrimera part: A la rereguarda\n_START_PARAGRAPH_\nL\'argument del llibre comen\xc3\xa7a el dia de l\'assassinat de l\'arxiduc Francesc Ferran d\'\xc3\x80ustria -hereu de la Corona Austrohongaresa. Josef \xc5\xa0vejk, "el qual feia anys que havia posat fi al servei militar despr\xc3\xa9s d\'haver sigut declarat idiota per la comissi\xc3\xb3 militar i el qual des d\'aleshores es guanyava la vida venent gossos horribles i b\xc3\xa8sties de mala ra\xc3\xa7a el pedigri dels quals falsificava", enfila cap a la taverna \xe2\x80\x9eU kalicha\xe2\x80\x9c de Praga on discuteix sobre el gran esdeveniment amb el propietari Palivec i altres clients. Entre el grup resulta que s\'hi troba el policia de civil Bretscheider, el qual arresta \xc5\xa0vejk i Palivec per manifestacions d\'alta tra\xc3\xafci\xc3\xb3. El jutge d\'instrucci\xc3\xb3 fa examinar l\'estat mental de \xc5\xa0vejk, el qual es passa diversos dies al manicomi i seguidament \xc3\xa9s posat en llibertat. Pavilec, per contra, \xc3\xa9s condemnat a 10 anys de pres\xc3\xb3 per dir que les mosques se li havien cagat sobre el retrat de l\'emperador._NEWLINE_Al cap d\'un temps \xc5\xa0vejk \xc3\xa9s cridat a incorporar-se al servei militar. Per culpa del seu reumatisme \xc5\xa0vejk \xc3\xa9s -o es fa- l\'inv\xc3\xa0lid i es fa transportar amb cadira de rodes. A l\'hospital els pacients -tant farsants com malalts de veritat- s\xc3\xb3n v\xc3\xadctimes de tota mena de vexacions que tenen per objectiu fer declarar-los sans i aptes, per tant, per incorporar-se al front. \xc5\xa0vejk \xc3\xa9s arrestat i durant una missa pels detinguts crida l\'atenci\xc3\xb3 al moss\xc3\xa8n Katz, que \xc3\xa9s un borratxo perdut ("abans de la benedicci\xc3\xb3 s\'embriaga fins a quedar inconscient en una casa molt respectuosa i amb servei de senyoretes incl\xc3\xb2s") i que pren \xc5\xa0vejk com a ajudant. Despr\xc3\xa9s de diverses aventures i excessos d\'alcohol el moss\xc3\xa8n perd \xc5\xa0vejk en un joc de cartes amb el tinent Lukasch._NEWLINE_Ja incorporat al servei de Lukash, \xc5\xa0vejk es dedica a ajudar el tinent i les seves constants aventures amoroses. Per\xc3\xb2 la bona vida se li acaba en regalar un gos robat a Lukasch. L\'anterior propietari del gos, l\'honoralbe idiota coronel Kraus, es queda at\xc3\xb2nit en topar amb el tinent Lukasch i veure el seu gos robat. Lukash \xc3\xa9s enviat directament al regiment d\'infanteria nr. 91 de \xc4\x8cesk\xc3\xa9 Bud\xc4\x9bjovice i, juntament amb \xc5\xa0vejk, passa a servir el front.\n_START_SECTION_\nSegona part: Al front\n_START_PARAGRAPH_\nDurant el trajecte amb tren de Praga a \xc4\x8cesk\xc3\xa9 Bud\xc4\x9bjovice \xc5\xa0vejk prem el fre d\'emerg\xc3\xa8ncia. Un cop a T\xc3\xa1bor perd el tren i ha d\'anar a \xc4\x8cesk\xc3\xa9 Bud\xc4\x9bjovice a peu perqu\xc3\xa8 s\'ha gastat els diners pel bitllet en cervesa. Durant la seva marxa a peu cap a \xc4\x8cesk\xc3\xa9 Bud\xc4\x9bjovice \xc5\xa0vejk incorre en diverses aventures i finalment va a parar a la vila de Putim a Okres P\xc3\xadsek (districte de P\xc3\xadsek) on \xc3\xa9s pres per un espia. Seguidament, \xc5\xa0vejk \xc3\xa9s enviat a P\xc3\xadsek per ordre d\'un superior completament begut i de P\xc3\xadsek torna cap a \xc4\x8cesk\xc3\xa9 Bud\xc4\x9bjovice._NEWLINE_El regiment 91 \xc3\xa9s traslladat a Bruck an der Leitha i \xc5\xa0vejk viatja arrestat en un cotxe vigilat pel voluntari Marek. Un cop a Bruck an der Leitha \xc5\xa0vejk, per error, passa una carta d\'amor del tinent Lukasch al marit de la destinat\xc3\xa0ria original de la carta, fet que acaba desembocant en una gran batussa entre reclutes txecs i hongaresos.\n_START_SECTION_\nTercera part: La gloriosa debacle\n_START_PARAGRAPH_\nLa tercera part tracta del regiment 91 i del seu viatge amb tren a trav\xc3\xa9s d\'Hongria i cap a Sanok (Gal\xc3\xadtsia). \xc5\xa0vejk ja no \xc3\xa9s ara el subordinat directe de Lukash sin\xc3\xb3 que ha sigut substitu\xc3\xaft en aquest c\xc3\xa0rrec pel sempre fam\xc3\xb3s soldat Baloun, al qual \xc5\xa0vejk constantment intenta calmar la gana donant-li les porcions que pertoquen al tinent Lukash. El transport es caracteritza pel seu caos, inefici\xc3\xa8ncia i temps d\'espera. En nombrosos episodis Ha\xc5\xa1ek ens va presentant a oficials i a altres dignataris: el tant burro com insidi\xc3\xb3s tinent Dub; l\'aplicat cadet Biegler, que abans de Budapest somia ser un gran heroi per\xc3\xb2 que per culpa dels seus merdosos pantalons esdev\xc3\xa9 el "fastig\xc3\xb3s cadet Biegler"; el "general de les latrines" i molts altres._NEWLINE_Des de Sanok l\'onz\xc3\xa8 batall\xc3\xb3 del regiment 91 marxa en direcci\xc3\xb3 al front. \xc5\xa0vejk, que va al capdavant, es topa amb un presoner de guerra rus que s\'ha fugat i que s\'est\xc3\xa0 banyant en un estany. Per curiositat \xc5\xa0vejk s\'emprova l\'uniforme rus i tot seguit les tropes austr\xc3\xadaques el prenen captiu.\n_START_SECTION_\nQuarta part: Continuaci\xc3\xb3 de la gloriosa debacle\n_START_PARAGRAPH_\nDespr\xc3\xa9s de molts esfor\xc3\xa7os \xc5\xa0vejk aconsegueix conv\xc3\xa8ncer els seus vigilants de qu\xc3\xa8 ell no \xc3\xa9s cap rus. El general Fink, que sense m\xc3\xa9s dilatacions el vol executar per espia, fa consultar finalment al regiment 91. Mentrestant, l\'humil i ser\xc3\xa8 cura Martinec intenta consolar i donar suport moral a \xc5\xa0vejk abans de l\'execuci\xc3\xb3. Sense \xc3\xa8xit, ja que \xc3\xa9s constantment interromput per \xc5\xa0vejk, que el mareja amb inacabables an\xc3\xa8cdotes i hist\xc3\xb2ries, sense deixar-lo ni parlar. Finalment, per desgr\xc3\xa0cia del general, arriba un telegrama que exigeix el retorn de \xc5\xa0vejk al seu regiment original._NEWLINE_A causa de la mort de Ha\xc5\xa1ek la novel\xc2\xb7la va restar incompleta. El manuscrit s\'acaba amb una frase deixada a mitges.\n_START_SECTION_\nEl personatge\n_START_PARAGRAPH_\nLa persistent i pesada personalitat del bon soldat \xc5\xa0vejk sempre aconsegueix treure de polleguera les autoritats, que es rendeixen al seu inesgotable repertori d\'an\xc3\xa8cdotes, a la seva tra\xc3\xa7a dissuasiva i a l\'estoica i fidel serenitat que sempre l\'acompanya. Aquesta mateixa personalitat, per altra banda, li serveix tamb\xc3\xa9 per posar-se a la butxaca les seves noves amistats quan li conv\xc3\xa9._NEWLINE_\xc5\xa0vejk i el seu peculiar sentit del deure han inspirat a nombrosos autors, cabaretistes, actors i artistes en general que tenien per objectiu denunciar en les seves sat\xc3\xadriques obres a la burocr\xc3\xa0cia, a la monarquia, a l\'ex\xc3\xa8rcit, a la guerra, als hospitals o senzillament a l\'absurda quotidianitat._NEWLINE_Amb el seu peculiar i sat\xc3\xadric estil Ha\xc5\xa1ek descriu la completa absurditat de la instigaci\xc3\xb3 a la guerra i de la gran mobilitzaci\xc3\xb3 promoguda per la monarquia del Danubi abans i despr\xc3\xa9s de l\'inici de la Primera Guerra Mundial. Ha\xc5\xa1ek aconsegueix descriure i expressar l\'atmosfera i els sentiments de la majoria de la poblaci\xc3\xb3 sotmesa a la corona austohungaresa, la qual no tenia gens de ganes de llan\xc3\xa7ar-se a la batalla i arriscar la vida en honor de l\'emperador i la seva fam\xc3\xadlia. Lluny de recrear una id\xc3\xadl\xc2\xb7lica imatge dels "bells bon temps" sota la monarquia del Danubi, el que fa Ha\xc5\xa1ek \xc3\xa9s quedar-se nom\xc3\xa9s amb les ombres de la tan sovint idealitzada \xc3\xa8poca i en treu els draps bruts: la burocr\xc3\xa0cia, el servilisme a cegues i l\'est\xc3\xbapid compliment d\'ordres. A m\xc3\xa9s, Ha\xc5\xa1ek posa tamb\xc3\xa9 de manifest l\'especial marginaci\xc3\xb3 i opressi\xc3\xb3 del poble txec i altres nacionalitats no germanoparlants respecte a la monarquia autroh\xc3\xbangara: la poblaci\xc3\xb3 txeca mobilitzada a participar en la guerra ni tan sols ent\xc3\xa9n les ordres dels comandants de l\'ex\xc3\xa8rcit, que parlen alemany._NEWLINE_El bon soldat \xc5\xa0vejk, amb la seva natural senzillesa i el seu obstinat enginy, aconsegueix sempre esquivar les situacions de perill m\xc3\xa9s immediat i sortir-se\'n finalment amb la seva. Els seus di\xc3\xa0legs s\xc3\xb3n sempre directes i, amb les seves mordaces sortides, \xc5\xa0vejk manifesta una espont\xc3\xa0nia capacitat de reacci\xc3\xb3 amb la qual desconcerta el rival.\n_START_SECTION_\nLlenguatge i estil\n_START_PARAGRAPH_\nAl llarg de la novel\xc2\xb7la Jaroslav Ha\xc5\xa1ek combina un llenguatge escrit formal i en tercera persona amb un llenguatge col\xc2\xb7loquial per als di\xc3\xa0legs entre personatges i per a les an\xc3\xa8cdotes que explica \xc5\xa0vejk. Encara que la llengua original del llibre \xc3\xa9s el txec, els par\xc3\xa0grafs col\xc2\xb7loquials estan farcits de paraules alemanyes, sobretot per designar els c\xc3\xa0rrecs militars i altres termes militars espec\xc3\xadfics. Aix\xc3\xad mateix, Ha\xc5\xa1ek utilitza tamb\xc3\xa9 frases senceres en alemany per fer parlar a nombrosos c\xc3\xa0rrecs militars i fins i tot arriba a escriure tamb\xc3\xa9 en les lleng\xc3\xbces de la monarquia com l\'hongar\xc3\xa8s o el serbocroat, malgrat que no sempre d\'una manera totalment correcta pels limitats coneixements d\'aquestes lleng\xc3\xbces per part de l\'autor txec._NEWLINE_Dignes de menci\xc3\xb3 s\xc3\xb3n el gran nombre de citacions literals d\'estrofes de can\xc3\xa7ons patri\xc3\xb2tiques, populars i religioses que apareixen al llarg de la novel\xc2\xb7la, aix\xc3\xad com la fidel reproducci\xc3\xb3 del llenguatge militar amb les seves consignes i ordres.\n_START_SECTION_\nLa continuaci\xc3\xb3 de Karel Van\xc4\x9bk\n_START_PARAGRAPH_\nEl periodista Karel Van\xc4\x9bk -amic de Ha\xc5\xa1ek- va finalitzar la novel\xc2\xb7la publicant una continuaci\xc3\xb3 de dos parts titulada "Les aventures del bon soldat \xc5\xa0vejk sota captiveri rus" (txec: Osudy dobr\xc3\xa9ho voj\xc3\xa1ka \xc5\xa0vejka v rusk\xc3\xa9m zajet\xc3\xad), apareguda el 1923. Josef Lada es va fer novament c\xc3\xa0rrec de les il\xc2\xb7lustracions de l\'ampliat llibre que, per motius pol\xc3\xadtics, va restar prohibit a Txecoslov\xc3\xa0quia des del 1951 fins al 1990. En general, la continuaci\xc3\xb3 \xc3\xa9s considerada menys afortunada que l\'original i -tant ling\xc3\xbc\xc3\xadsticament com estil\xc3\xadsticament- no assoleix la mateixa qualitat que la prosa de Ha\xc5\xa1ek.\n_START_SECTION_\nAcollida\n_START_PARAGRAPH_\nA partir de l\'any 1918 les simpaties per la figura de l\'antiheroi \xc5\xa0vejk no eren un\xc3\xa0nimes a la nova rep\xc3\xbablica de Txecoslov\xc3\xa0quia a causa del car\xc3\xa0cter controvertit del soldat, l\'ast\xc3\xbacia i picardia del qual no t\xc3\xa9 frens i el porten a mentir o robar si la situaci\xc3\xb3 aix\xc3\xad ho requereix. La naci\xc3\xb3 txecoslovaca no es volia identificar amb aquests valors._NEWLINE_Durant l\'ocupaci\xc3\xb3 nazi de Txecoslov\xc3\xa0quia a la Segona Guerra Mundial la lectura de \xc5\xa0vejk va estendre en esdevenir una consolaci\xc3\xb3 per a l\'oprimida naci\xc3\xb3. Per altra banda, alguns soldats de la Wehrmacht alemanya tamb\xc3\xa9 portaven una edici\xc3\xb3 alemanya de \xc5\xa0vejk a la seva motxilla._NEWLINE_Acabada la Segona Guerra Mundial, la figura de \xc5\xa0vejk va continuar restant controvertida i disputada, i els cercles culturals oficials es van distanciar de la novel\xc2\xb7la i del seu autor. No va ser fins als anys 1950, sota el r\xc3\xa8gim sovi\xc3\xa8tic, que \xc5\xa0vejk va esdevenir fins i tot lectura obligada a les escoles. A m\xc3\xa9s, els violents esdeveniments que van posar fi a la Primavera de Praga l\'any 1968, van elevar la figura de \xc5\xa0vejk a s\xc3\xadmbol nacional de la resist\xc3\xa8ncia txeca i des d\'aleshores el soldat ha restat un heroi i una icona de la naci\xc3\xb3 txeca. La taverna de Praga U kalicha (A la copa) -esdevinguda una popular atracci\xc3\xb3 tur\xc3\xadstica- \xc3\xa9s el lloc on comen\xc3\xa7a la llarga i fins avui encara inacabada \xc3\xa8pica del soldat, que no ha finalitzat malgrat que \xc5\xa0vejk s\'havia citat "\'a les sis despr\xc3\xa9s de la guerra al bar A la copa"".\n_START_SECTION_\nTeatre\n_START_PARAGRAPH_\nS\xc3\xb3n nombroses les adaptacions teatrals que s\'han fet sobre Les aventures del bon soldat \xc5\xa0vejk, una obra que ha tingut una gran popularitat sobretot als pa\xc3\xafsos de l\'Europa de l\'est i a Alemanya. La Rep\xc3\xbablica Txeca \xc3\xa9s probablement el pa\xc3\xads que m\xc3\xa9s representacions i adaptacions ha acollit en els seus teatres. Certes adaptacions alemanyes, aix\xc3\xb2 no obstant, van gaudir tamb\xc3\xa9 de molta popularitat i sens dubte han contribu\xc3\xaft a engrandir la llegenda del soldat txec. _NEWLINE_El 1927 el dramaturg alemany Hans Reimann en col\xc2\xb7laboraci\xc3\xb3 amb l\'escriptor txec Max Brod van escriure una adaptaci\xc3\xb3 teatral de la novel\xc2\xb7la de Ha\xc5\xa1ek. El dramaturg alemany Erwin Piscator va ser l\'encarregat de l\'escenificaci\xc3\xb3 de l\'obra, la qual va ser estrenada a l\'igualment teatre Piscator -anomenat aix\xc3\xad en honor al seu director- situat a Nollendorfplatz de Berl\xc3\xadn. L\'obra va esdevenir un gran \xc3\xa8xit gr\xc3\xa0cies a l\'exigent escenografia amb cintes transportadores incloses, projeccions animades obra del dissenyador gr\xc3\xa0fic George Grosz, i una innovadora i enginyosa representaci\xc3\xb3 que fins i tot va comptar amb la col\xc2\xb7laboraci\xc3\xb3 de Bertolt Brecht._NEWLINE_L\'any 1943 el popular dramaturg alemany Bertolt Brecht va escriure una pr\xc3\xb2pia obra teatral titulada Schweyk im Zweiten Weltkrieg (Schweyk a la segona guerra mundial), inspirada en la novel\xc2\xb7la de Ha\xc5\xa1ek, en l\'adaptaci\xc3\xb3 teatral de Hans Reimann i Max Brod, i en altres texts del col\xc2\xb7lectiu Piscator. Com el mateix nom de l\'obra indica, en aquesta ocasi\xc3\xb3 les aventures de \xc5\xa0vejk no tenen lloc a la primera Guerra Mundial sin\xc3\xb3 a la segona i el soldat txec \xc3\xa9s castigat a incorporar-se a la Wehrmacht alemanya despr\xc3\xa9s d\'haver rostit el gos del cap de la Gestapo per seguidament servir-lo en safata. Finalment, \xc5\xa0vejk es topa amb Hitler a Stalingrad i tenen una delirant conversa en la qual l\'antiheroi txec -tot fent gala del seu m\xc3\xa9s t\xc3\xadpic estil- treu de polleguera al F\xc3\xbchrer, que s\'acaba posant a ballar bojament._NEWLINE_De manera independent, tamb\xc3\xa9 a \xc3\x80ustria es van escenificar Les aventures del bon soldat \xc5\xa0vejk, sota la direcci\xc3\xb3 del dramaturg Rudolf Weys._NEWLINE_L\'any 1958 es va inaugurar a New York una \xc3\xb2pera basada en la novel\xc2\xb7la de Ha\xc5\xa1ek. La m\xc3\xbasica va ser composta per Robert Kurka i el text per Abel Meeropol (sota el pseud\xc3\xb2nim de Lewis Allan)._NEWLINE_L\'any 1963 l\'escriptor txec Pavel Kohout va escenificar una adaptaci\xc3\xb3 pr\xc3\xb2pia de Les aventures del bon soldat \xc5\xa0vejk a Praga. El 1967, l\'obra va ser tamb\xc3\xa9 escenificada al teatre alemany Deutsches Schauspielhaus de la ciutat d\'Hamburg, amb l\'actor txec Valter Taub en el paper principal._NEWLINE_M\xc3\xbaltiples adaptacions sobre el popular soldat txec han sigut posteriorment portades al teatre, per exemple l\'obra Urschwejk de l\'escriptor Stefan Sch\xc3\xbctz, l\'any 1988, i l\'obra Schweik? de l\'escriptor Werner Fritsch, estrenada el 2003 al Teatre Nacional de la ciutat aust\xc3\xadaca de Linz, sota la direcci\xc3\xb3 de Gerhard Willert.\n_START_SECTION_\nCinema\n_START_PARAGRAPH_\nNo s\xc3\xb3n poques les adaptacions cinematogr\xc3\xa0fiques de Les aventures del bon soldat \xc5\xa0vejk, sobretot per part d\'Alemanya i Tx\xc3\xa8quia. Aix\xc3\xb2 no obstant, la versi\xc3\xb3 m\xc3\xa9s reeixida i fidel, que ha passat a la hist\xc3\xb2ria com l\'adaptaci\xc3\xb3 oficial de la novel\xc2\xb7la, \xc3\xa9s sens dubte el gran cl\xc3\xa0ssic del director txec Karel Stekl\xc3\xbd. La pel\xc2\xb7l\xc3\xadcula consta de dues llargues parts filmades el 1956 i el 1957, respectivament, i el paper principal \xc3\xa9s interpretat pel popular actor txec Rudolf Hru\xc5\xa1\xc3\xadnsk\xc3\xbd._NEWLINE_El director alemany Axel von Ambesser va filmar una nova versi\xc3\xb3 l\'any 1960, amb Heinz R\xc3\xbchmann com a protagonista principal. Aix\xc3\xb2 no obstant, aquesta versi\xc3\xb3 del soldat txec \xc3\xa9s menys fidel a la novel\xc2\xb7la original i sobretot menys punyent: la cr\xc3\xadtica radical de Ha\xc5\xa1ek contra l\'Estat i l\'esgl\xc3\xa9sia queda notablement aigualida. A m\xc3\xa9s, la interpretaci\xc3\xb3 de l\'actor R\xc3\xbchmann presenta d\xc3\xa8ficits evidents._NEWLINE_El 1963 de nou un director alemany -Wolfgang Liebeneiners- va tornar a adaptar les perip\xc3\xa8cies del soldat amb Schwejks Flegeljahre (L\'edat ximple de \xc5\xa0vejk), interpretada en aquesta ocasi\xc3\xb3 per l\'actor Peter Alexander. Aix\xc3\xb2 no obstant, aquest film s\'allunya encara m\xc3\xa9s de la novel\xc2\xb7la original i en general no ha sortit massa ben parada per la cr\xc3\xadtica. Curiosament, entre 1972 i 1976 el director alemany es va atrevir de nou amb les aventures del soldat, i va fer una s\xc3\xa8rie televisiva de 13 cap\xc3\xadtols titulada Die Abenteuer des braven Soldaten Schwejk (Les aventures del bon soldat \xc5\xa0vejk). Liebeneiner va comptar amb l\'actor Fritz Muliar com a protagonista principal i aquest cop s\xc3\xad que la cr\xc3\xadtica el va lloar i la s\xc3\xa8rie ha passat a ser considerada com la millor adaptaci\xc3\xb3 alemanya de \xc5\xa0vejk.  _NEWLINE_Pel que fa a Txecoslov\xc3\xa0quia, a part del ja mencionat cl\xc3\xa0ssic de Karel Stekl\xc3\xbd, hi va haver adaptacions per part de Carl Lamac el 1926, de Martin Fric el 1931, de Ji\xc5\x99\xc3\xad Trnka el 1955 i de Stanislav L\xc3\xa1tal el 1986. _NEWLINE_A Su\xc3\xafssa el cabaretista i cr\xc3\xadtic pol\xc3\xadtic Alfred Rasser (1907-1977) va prendre com a referent la novel\xc2\xb7la de Ha\xc5\xa1ek per inspirar-se en la creaci\xc3\xb3 del seu popular personatge el soldat su\xc3\xads L\xc3\xa4ppli.'